শুল্ক-সংঘাতের মাঝেই ভারতের হাতে মার্কিন হেলিকপ্টার!

ওয়েব ডেস্ক : আরও শক্তিশালী হতে চলেছে ভারতীয় বাহিনী। স্থল সেনার হাতে আসতে চলেছে মার্কিন ঘাতক হেলিকপ্টার ‘অ্যাপাচে এএইচ ৬৪ই’ ( Apache AH-64E attack choppers)। অন্যদিকে নৌসেনার জন্য আসছে ডুবোজাহাজ-বিধ্বংসী হেলিকপ্টার ‘এসএইচ-৬০ আর সি হক’ ( SH-60R Seahawk helicopter)। চলতি মাসেই হেলিকপ্টারগুলি ভারতে আসবে বলেই জানিয়েছে প্রতিরক্ষামন্ত্রক।

মূলত, ভারতীয় বায়ু সেনার (Indian Air Force) জন্য ‘অ্যাপাচে এএইচ ৬৪ই’ কেনার চুক্তি হয়েছিল ২০১৫ সালে। সেই সময় মোট ২২টি হেলিকপ্টার কেনা হয়েছিল। এর পর ২০২০ স্থলবাহিনীর (Indian Army) জন্য আরও ছ’টি হেলিকপ্টার কেনার জন্য চুক্তি হয়। এই বিমানগুলি ২০২৪ সালে এপ্রিল মাসে দেওয়ার কথা ছিল। কিন্তু তাতে দেরি হয়। ফলে ২০২৫ সালের জুলাই মাসে আসে তিনটি হেলিকপ্টার। এবার চলতি মাসেই আসতে চলেছে বাকি তিন কপ্টার।

আরও খবর : দৃশ্যমানতা শূন্য, দিল্লিতে ভয়াবহ দুর্ঘটনায় প্রাণহানি চার জনের

সূত্রের খবর, স্থল বাহিনীর জন্য নেওয়া ‘অ্যাপাচে এএইচ ৬৪ই’ হেলিকপ্টারগুলির গতিবেগ ঘন্টায় ২৮৪ কিলোমিটার। ২৮০০ ফুট উচ্চতায় এই কপ্টার উঠতে পারে। এই কপ্টারে রয়েছে উন্নত ধরণের বিভিন্ন অস্ত্র। এই কপ্টারগুলি আমেরিকা ও ইজরায়েল দুই দেশই ব্যবহার করে। এই কপ্টার মিনিটে ১২৮টি গুলি ছুড়তে পারে। বিভিন্ন ধরণের ক্ষেপনাস্ত্র এই কপ্টার থেকে ছোড়ার ব্যবস্থা রয়েছে।

অন্যদিকে, নৌসেনার (Indian Navy) জন্য ‘এসএইচ-৬০ আর সি হক’ চপার কেনার জন্য চুক্তি হয়েছিল ২০২০ সালে। মোট ২৪টি কপ্টার কেনার জন্য এই চুক্তি হয়েছিল। যার জন্য খরচ হয়েছে ২৬০ কোটি ডলার। ভারতীয় মুদ্রায় যা ২১ হাজার ৫৩০ কোটি টাকা। এই চপার থেকে বিধ্বংসী টর্পোডোর পাশাপাশি ‘ম্যাকাব্রে হেলফায়ার আরএনএক্স’ ক্ষপনাস্ত্র ব্যবহার করা যায়। এই মিসাইলগুলিও ভারতকে সরবরাহ করবে পেন্টাগন। এর ফলে আরও শক্তিশালী হতে চলেছে ভারতীয় সেনা।